Ди сабийхэм я узыншагъэмрэ шынагъуэншагъэмрэ папщIэ
Афияным пэщIэтыным теухуауэ Урысейм щокIуэкI «Ди сабийхэм я узыншагъэмрэ шынагъуэншагъэмрэ папщIэ» Iуэхур. Абы ди республикэри хэтщ. КъБР-м щыIэ МВД-м Наркотикхэм кIэлъыплъынымкIэ и IуэхущIапIэм и лэжьакIуэхэмрэ республикэм Узыншагъэр хъумэнымкIэ и министерствэмрэ я лIыкIуэхэмрэ иджыблагъэ щыIащ Налшык дэт курыт еджапIэ №№1, 20-хэм. Ахэр ныбжьыщIэхэм епсэлъащ наркотикхэкIым зыдемыгъэшэхыным, фадэмрэ тутынымрэ защыдзеиным теухуауэ.
НыбжьыщIэхэр жыджэру хэ-тащ мы Iуэхум. Курыт еджапIэ №1-м щIэсхэм езыхэм ягъэхьэзырыжат наркотикхэкIхэмрэ акъылыр зыгъэутхъуэ пкъыгъуэхэм-рэ узыншагъэм иращIэм теухуа теплъэгъуэхэр (видеороликхэр).
— Фэ балигъ фыхъуащ, Iеймрэ фIымрэ къывгурыIуэну. Iэпэгъу фщIы фи дежкIэ сэбэпыр — спортыр, щIэныгъэр, IэпщIэлъапщIагъэр. Жылагъуэм хуэщхьэпэну цIыху нэс фыхъуну фыхущIэкъу, — жиIащ наркотикхэм кIэлъылъынымкIэ управленэм и оперуполномоченнэ нэхъыжь Давыдовэ Иринэ.
Дохутыр-нарколог ПащIэ Артур тепсэлъыхьащ акъылыр зыгъэутхъуэ пкъыгъуэхэр Iэпкълъэпкъым зэран зэрыхуэхъум, тутыным и гугъу щищIым, къыхигъэщащ Урысейм тутынафэ мин 400-м щIигъу илъэс къэс дунейм зэрыщехыжыр.
ЗэIущIэм хэта IэщIагъэлIхэм жэуап иратащ школакIуэхэмрэ егъэджакIуэхэмрэ зыщIэупщIахэм.
КъБР-м щыIэ МВД-м и
пресс-IуэхущIапIэ.
